HARBIY XIZMATChILARNI OLIY HARBIY TA’LIM MUASSASALARI VA SERJANTLARNI TAYYORLASh MAKTABLARIDA O‘QITIShGA SARFLANGAN BUDJET MABLAG‘LARINI DAVLATGA UNDIRISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Prezidentining 2006-yil 14-yanvardagi PQ-257-son “O‘zbekiston Respublikasi fuqarolarining harbiy xizmatni o‘tash tartibi to‘g‘risidagi nizomni tasdiqlash haqida”gi Qaroriga muvofiq O‘zbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Moliya vazirligi, Milliy xavfsizlik xizmati, Davlat Bojxona qo‘mitasi va O‘zbekiston Aloqa va axborotlashtirish agentligi qaror qiladi: 
 1. Harbiy xizmatchilarni oliy harbiy ta’lim muassasalari va Serjantlarni tayyorlash maktablarida o‘qitishga sarflangan budjet mablag‘larini davlatga undirish tartibi to‘g‘risidagi nizom ilovaga asosan tasdiqlansin. 
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Ushbu Nizom O‘zbekiston Respublikasi Prezidentining 2006-yil 14-yanvardagi PQ-257-son “O‘zbekiston Respublikasi fuqarolarining harbiy xizmatni o‘tash tartibi to‘g‘risidagi Nizomni tasdiqlash haqida”gi Qarori va boshqa normativ-huquqiy hujjatlarga asosan O‘zbekiston Respublikasi Mudofaa, Ichki ishlar, Favqulodda vaziyatlar vazirliklari, Milliy xavfsizlik xizmati, Davlat bojxona qo‘mitasi va Aloqa, axborotlashtirish va telekommunikatsiya texnologiyalari davlat qo‘mitasining harbiy xizmatchilaridan (keyingi o‘rinlarda harbiy xizmatchilar deb yuritiladi) oliy harbiy ta’lim muassasalari (keyingi o‘rinlarda OHTM deb yuritiladi) va Serjantlar tayyorlash maktablarida (keyingi o‘rinlarda STM deb yuritiladi) ularni o‘qitishga sarflangan budjet mablag‘larini undirilishini tartibga soladi. 
 1. O‘zbekiston Respublikasi fuqarolari va harbiy xizmatchilar, shuningdek, ularning ota-onalari OHTM va STMga o‘qishga kirishidan oldin OHTM va STM rahbariyati tomonidan, o‘qishni tamomlagach shartnoma talablarini bajarmaganligi sababli zaxiraga bo‘shatilishi, shartnomaning muddatidan ilgari bekor qilinishi yoki sodir etgan jinoyati uchun ozodlikdan mahrum etilishi holatlarida moddiy mas’ulligi to‘g‘risida yozma holda ogohlantiriladilar.
 2. OHTM va STMni tamomlagan va harbiy xizmatni o‘tash haqidagi yangi shartnomani imzolagan harbiy xizmatchilar, shartnoma talablarini bajarmaganligi yoki sodir etgan jinoyati uchun ozodlikdan mahrum etilishi sababli shartnomada ko‘rsatilgan muddatdan ilgari zaxiraga bo‘shatilsa, ulardan o‘qitishga sarflangan budjet mablag‘lari undirib olinadi.
 3. OHTM va STMda o‘qitishga sarflangan budjet mablag‘lari quyidagi holatlarda undirilmaydi, agar: 
 a) harbiy xizmatchini shartnoma muddati tugagach, shuningdek, sog‘lig‘i tufayli, shtatlar qisqarishi sababli undan harbiy xizmatda foydalanishning imkoniyati yo‘qligi yoki vazirlik va muassasalarning tashabbusi bilan davlat va harbiy sirlardan xabardor bo‘lishga rad etilgan yoki shu huquq bekor qilinishi bilan bo‘shatilsa;
 b) harbiy xizmatchining ota-onasidan biri huquq-tartibot organlari xodimi bo‘lib xizmat vazifasini o‘tayotganda halok bo‘lgan bo‘lsa;
 v) harbiy xizmatchi halok bo‘lganligi munosabati bilan qism shaxsiy tarkibi ro‘yxatidan o‘chirilgan bo‘lsa.
 4. OHTMni tamomlagan va 5 yil davomida harbiy xizmatni o‘tagan harbiy xizmatchi, uni o‘qitishga sarflangan budjet mablag‘larini undirishdan ozod etiladi.
 OHTMni tamomlagach, shartnoma tuzmasdan harbiy xizmatni o‘tagan va 2006-yilning 1-sentabrigacha zaxiraga bo‘shatilgan harbiy xizmatchilar, ularni o‘qitish uchun sarflangan budjet mablag‘larini to‘lashdan ozod etiladilar. 
 5. Oldin muddatli harbiy xizmatni o‘tagan OHTM kursantini o‘qitish uchun sarflangan budjet mablag‘lari va undiriladigan mablag‘lar hajmi 5 yillik o‘qish uchun — zaxiraga bo‘shatilgan vaqtida O‘zbekiston Respublikasida belgilangan eng kam ish haqining 430 baravari, 4 yil uchun — 350 baravariga teng.
 Oldin muddatli harbiy xizmatni o‘tamagan OHTM kursantidan 5 yillik o‘qish muddati uchun — zaxiraga bo‘shatilgan vaqtida O‘zbekiston Respublikasida belgilangan eng kam ish haqining 350 baravari, 4 yil uchun — 270 baravariga teng hajmda mablag‘lar undiriladi.
 Harbiy xizmatchining STMda o‘qitishga sarflangan budjet mablag‘lari hajmi uning zaxiraga bo‘shatilgan vaqtida O‘zbekiston Respublikasida belgilangan eng kam ish haqining 40 baravariga teng darajada undiriladi.
 6. Undiriladigan budjet mablag‘lari ofitserlar uchun xizmatni o‘tagan davrining OHTMni tamomlab, yangi shartnoma bo‘yicha 5 yil xizmat, STM bitiruvchilari uchun — amaldagi shartnomaning o‘talmagan muddati nisbatidan kelib chiqib amalga oshiriladi. 
 7. Ushbu Nizomning 2-bandida nazarda tutilgan holatlarda harbiy xizmatchilarni zaxiraga bo‘shatilishi to‘g‘risidagi buyruqda uni o‘qitishga sarflangan budjet mablag‘larini undirish zarurligi ko‘rsatiladi.
 Qonunchilikda belgilangan tartibda buyruq ustidan sudga shikoyat qilinishi mumkin. 
 8. Zaxiraga bo‘shatilgan harbiy xizmatchilar OHTM va STMda ularni o‘qitishga sarflangan budjet mablag‘larini bo‘shatish to‘g‘risidagi buyruq e’lon qilingan kundan e’tiboran respublika budjetiga 30 kun ichida maxsus hisobga pul to‘lash orqali qaytaradilar. 
 Harbiy xizmatchilarni o‘qitishga sarflangan budjet mablag‘lari zaxiraga bo‘shatilgan harbiy xizmatchilar, yuridik (davlat tashkilotlaridan tashqari) yoki jismoniy shaxslar tomonidan qaytarilishi mumkin.
 Kerakli pul mablag‘lari belgilangan muddatda to‘lanmasa, qarz qonunchilikda belgilangan tartibda sud orqali undiriladi.
 9. OHTM va STMda o‘qish uchun sarflangan xarajatlarni to‘laganlikni tasdiqlovchi hujjatlar zaxiraga bo‘shatilgan harbiy xizmatchilar tomonidan pul mablag‘lari to‘lovi amalga oshirilgandan keyin uch ish kuni ichida so‘nggi xizmat joyiga taqdim etilishi lozim.
 10. Buyruq bekor qilinganda, undirilgan mablag‘lar harbiy xizmatchiga yoki to‘lovni amalga oshirgan shaxslarga respublika budjetidan belgilangan tartibda qaytariladi.
 11. Harbiy xizmatni o‘tashdan bosh tortishi, shartnoma talablarini bajarmaganligi yoki sodir etgan jinoyati uchun ozodlikdan mahrum etilishi munosabati bilan harbiy xizmatdan bo‘shatilgan harbiy xizmatchilarga ushbu Nizom talablari hamda vazirliklar va muassasalar tomonidan belgilagan tartibga ko‘ra, oliy harbiy ta’lim muassasasini tugatganligi haqidagi davlat namunasidagi diplom va unga ilova, o‘qitishga sarflangan budjet mablag‘lari undirilgandan so‘ng beriladi.
 12. O‘qish uchun sarflangan budjet mablag‘larini qaytarmagan shaxslarga keyinchalik ishga joylashish uchun diplomning vaqtinchalik berilmaslik sabablari ko‘rsatilgan va oliy ma’lumotga ega ekanligi to‘g‘risida ma’lumotnoma hamda o‘zlashtirgan o‘quv fanlari ro‘yxati, ularning hajmi va baholari qayd qilingan diplom ilovasidan ko‘chirma beriladi.